कानून कई हैं लेकिन बात वही ढाक के तीन पात वाली है. अमल होता है लेकिन सुस्ती रहती है, सजाएं सख्त नहीं हैं, कार्रवाई का स्तर कमजोर और रफ्तार धीमी है. समाज में मोटीवेशन की प्रक्रियाएं अब एक मजाक बन कर रह गई हैं. ऐसा लगता है मानो पतन ही इस दौर का हासिल है. पारिवारिक ढांचे के बिखराव, स्वच्छंद जीवनशैली, सामाजिक अलगाव, हिंसा भरे माहौल, शिक्षा प्रणाली की जर्जरता, प्रेम और सौहार्द जैसे नैतिक मानवीय मूल्यों के ह्रास ने एक ऐसा समाज तैयार कर दिया है जो आधुनिकता की आड़ में चमकता भले ही हो लेकिन अंदर से वो काला और खोखला हो रहा है. ये एक भीषण आपदा है, लेकिन जब तक समझें, तब तक कहीं बहुत देर न हो जाए.